#### ROMÂNIA

**JUDEȚUL IAȘI**

**MUNICIPIUL PAȘCANI**

**CONSILIUL LOCAL**

# **P R O C E S V E R B A L**

**Încheiat, astazi 21 decembrie 2017, în şedinţa ordinară**

**a Consiliului Local al municipiului Paşcani, care are loc în sala de şedinţe a Primariei municipiului Paşcani, judeţul Iaşi**

Ora 10,41

Doamna Jitaru Irina, secretarul municipiului Pascani deschide lucrările ședinței ordinare din 21 decembrie 2017, arătând că este legal constituită, din 19 consilieri în funcție, sunt prezenți 19. La ședință participă primarul municipiului Pașcani - domnul Pantazi Dumitru, viceprimarul municipiului - doamna Nedelcu Gabriela, reprezentanți ai serviciilor din aparatul de specialitate al primarului, 2 cetățeni, mass-media. Înainte de a începe, supune la vot următorul procesul-verbal de ședință:

- procesul-verbal al ședinței de extraordinare a Consiliului Local din 19 decembrie 2017. Cine este pentru? Împotrivă? Abțineri?

Pentru: 18

Abțineri: 1

Împotrivă: 0

**Doamna Jitaru Irina**, secretarul municipiului Pascani dă cuvântul președintelui de ședință, domnul Bejinariu Ovidiu.

**Domnul Prodan Ionuț-Mihai,** presedinte de ședință, dă citire parțial Dispoziției nr. 2437/15.12.2017:

#### “ROMANIA

**JUDEŢUL IAŞI**

**MUNICIPIUL PAŞCANI**

**P R I M A R**

**D I S P O Z I Ţ I A Nr. 2437**

**din data de: 15.12.2017**

**Primarul municipiului Paşcani, judeţul Iaşi;**

Având în vedere dispoziţiile art. 39, alin. (1) și (3) din Legea nr. 215/2001 privind administraţia publică locală, republicată, cu modificările și completările ulterioare;

În temeiul art. 68 alin. (1) şi ale art. 115 alin. (1) litera a) din Legea nr. 215/2001 privind administraţia publică locală, republicată, cu modificările și completările ulterioare;

**D I S P U N E:**

**Articol unic:** Se convoacă Consiliul Local al municipiului Paşcani, în **şedinţa ordinară**, din data de **21.12.2017**, **ora 10,30**,**­­­­­­** în sala de şedinţe a Consiliului Local al municipiului Pașcani, cu următoarea ordine de zi:”

Precizează că pe ordinea de zi sunt 6 de proiecte de hotărâre, la care se adaugă 2 proiecte de hotărâre suplimentare. Supune la vot ordinea de zi. Cine este pentru? Abțineri? Împotrivă?

Pentru: 19

Abțineri: 0

Împotrivă: 0

Solicită trecerea la primul punct de pe ordinea de zi.

**1. PROIECT DE HOTĂRÂRE privind aprobarea contului de execuție a bugetului de venituri și cheltuieli al municipiului Pașcani pentru trim. al IV-lea al anului 2017**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - Aviz nefavorabil.

Comisia juridică – Aviz favorabil.

Comisia urbanism – Aviz favorabil.

Comisia învățământ – Aviz favorabil.

**Domnul Prodan Ionuț-Mihai,** presedinte de ședință, solicită dacă sunt discuții. Dacă nu, supune la vot proiectul de hotărâre. Cine este pentru? Abțineri? Împotrivă?

Pentru: 11

Abțineri: 8

Împotrivă: 0

Precizează că proiectul a trecut. Solicită trecerea la punctul nr. 2 de pe ordinea de zi:

**2. PROIECTUL  DE HOTĂRÂRE    cu privire la modificarea și completarea Hotărârii Consiliului Local al Municipiului Pașcani nr. 69 din 28.04.2017 privind aprobarea impozitelor și taxelor locale din municipiul Pașcani pentru anul 2018**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - Aviz nefavorabil.

Comisia juridică – Aviz favorabil.

Comisia urbanism – Aviz favorabil.

Comisia învățământ – Aviz favorabil.

**Domnul Prodan Ionuț-Mihai,** presedinte de ședință, solicită dacă sunt discuții. Dacă nu, supune la vot proiectul de hotărâre. Cine este pentru? Abțineri? Împotrivă?

Pentru: 19

Abțineri: 0

Împotrivă: 0

Precizează că proiectul a trecut. Solicită trecerea la punctul nr. 3 de pe ordinea de zi:

3. PROIECTUL  DE HOTĂRÂRE privind stabilirea salariilor pentru funcțiile publice și contractuale din cadrul aparatului de specialitate al Primarului municipiului Paşcani

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - Aviz nefavorabil.

Comisia juridică – Aviz favorabil cu un amendament – să se elimine din preambulul proiectului de hotărâre - “ În urma consultării organizației sindicale reprezentative la nivel de unitate din data de \_\_\_\_\_\_\_\_\_ “

**Domnul Prodan Ionuț-Mihai,** presedinte de ședință, supune la vot amendamentul: Cine este pentru? Abțineri? Împotrivă?

Pentru: 11

Abțineri: 8

Împotrivă: 0

Precizează că amendamentul a trecut și supune la vot proiectul de hotărâre cu amendamentul adoptat: Cine este pentru? Abțineri? Împotrivă?

Pentru: 11

Abțineri: 8

Împotrivă: 0

Precizează că proiectul a trecut. Solicită trecerea la punctul nr. 4 de pe ordinea de zi:

**4. PROIECTUL  DE HOTĂRÂRE privind aprobarea actelor adiţionale la contractele de închiriere nr. 19482 din 09.12.2016 si nr. 10854 din 08.12.2017 pentru unităţile de locuit situate în Municipiul Paşcani, str. Grădiniţei,** **nr. 18, bloc F2, et. 2 , ap. 10 si str. Ștefan cel Mare,** **nr. 22, bloc F3, et. 3 , ap. 9 aflate în proprietatea privată a statului si în** **administrarea Consiliului Local al Municipiului Paşcani**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - Aviz favorabil.

Comisia juridică – Aviz favorabil.

Comisia urbanism – Aviz favorabil.

**Domnul Prodan Ionuț-Mihai,** presedinte de ședință, întreabă dacă sunt discuții pe marginea proiectului de hotărâre. Dacă nu sunt, supune la vot proiectul în forma prezentată. Cine este pentru? Abțineri? Împotrivă?

Pentru: 19

Abțineri: 0

Împotrivă: 0

Precizează că proiectul a trecut. Solicită trecerea la punctul nr. 5 de pe ordinea de zi:

**5. PROIECTUL  DE HOTĂRÂRE privind transmiterea în administrarea S.C. ApaVital S.A. Iaşi a bunurilor aferente sistemului pentru ridicarea presiunii apei reci şi apei calde (staţii hidrofoare) amplasate în centralele de cvartal CT1, CT2, fosta CT3 (Atelier reparaţii centrale termice – str. Horia), CT4, CT5, CT6, CT10 si CT11, proprietate publică a municipiului Paşcani**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - Aviz nefavorabil.

Comisia juridică – Aviz favorabil cu un amendament – Completarea art. 1 “ ... pe perioada valabilității contractului de delegare, urmând să facă parte din lista bunurilor de retur pentru care se plătește redevența“.

**Domnul Prodan Ionuț-Mihai,** presedinte de ședință, supune la vot amendamentul: Cine este pentru? Abțineri? Împotrivă?

Pentru: 19

Abțineri: 0

Împotrivă: 0

**Domnul Pantazi Dumitru**, primarul municipiului Pașcani, precizează că acest proiect de hotărâre a mai fost pe ordinea de zi, dar a fost respins. A revenit cu el pentru că la RAGCL o serie de centrale termice au fost interconectate, există riscul ca în centrala dezafectată să înghețe hidroforul și să rămână fără apă cetățenii.

**Domnul Pintilie Marius-Nicolae**, consilier local, precizează că a analizat foarte bine situația cu hidrofoarele și concluzia este cea exprimată și ieri în comisia economică – ar fi de acord să dea aceste hidrofoare cu două condiții. Una e să se asigure celor de la RAGCL presiunea minimă de funcționare de 4 bar, iar a doua – RAGCL să nu aibă costuri suplimentare pentru această opțiune suplimentară că le dă 4 bar. Lucrurile sunt foarte simple: aceste hidrofoare au fost cuprinse în proiectul de modernizare a regiei, cu scopul de a asigura presiunea necesară funcționării centralelor. N-ar fi o problemă să fie date la Apavital în măsura în care nu-i încurcă pe cei de la RAGCL. S-a solicitat celor de la Apavital o hârtie, o adresă, un angajament, în care să spună că în perioada delegării vor da presiunea necesară pentru RAGCL și că nu vor fi costuri suplimentare pentru acest lucru. Au cerut o hârtie cu două fraze, dar ei au trimis o adresă de două pagini din care nu reiese ce au solicitat ei. Lucrurile sunt amestecate, sunt într-o formă care le convine lor, nu spun clar. Nu sunt absurzi, înțelege și opinia d-lui primar, este o centrală care s-a închis. Dacă s-ar face mâine un proiect de hotărâre doar pentru acel hidrofor, asigură pe dl. primar că nu este niciun fel de problemă. Crede că s-a exprimat clar, ceea ce au cerut ei este de bun simț. Apavital a venit cu o hârtie în care zic că vor trata RAGCL ca toți ceilalți clienți. Trebuie gândite lucrurile pentru 27 de ani înainte. Ei dacă vor să facă alte investiții pe sistemul lor, e problema lor. Pot renunța la aceste hidrofoare peste 10 ani, pot să le folosească sau nu. El nu vrea să încurce cu nimic RAGCL. Ăsta e punctul lor de vedere. E foarte dezamăgit, se gândea că ieri, persoanele de la Apavital care au venit, au înțeles foarte clar ce li s-a cerut. Voia să încheie cu acest subiect pentru că de prea multe ori a venit pe masa consiliului local.

**Domnul Prodan Ionuț-Mihai,** presedinte de ședință, întreabă dacă mai sunt discuții pe marginea acestui proiect.

**Domnul Pantazi Dumitru**, primarul municipiului Pașcani, întreabă ce se întâmplă dacă îngheață instalațiile acolo, cine își asumă asta. Există riscul să se producă acest fenomen.

**Domnul Pintilie Marius-Nicolae**, consilier local, solicită un proiect de hotărâre pentru acest hidrofor și în prima ședință de consiliu asigură că va fi votat.

**Domnul Pantazi Dumitru**, primarul municipiului Pașcani, precizează că în prețul energiei termice sunt prinse aceste costuri cu pomparea apei. Nu se primește astăzi niciun leu redevență pe ele, cum nu s-a primit de la nicio societate mare lucru redevență.

**Domnul Pintilie Marius-Nicolae**, consilier local, menționează că au făcut amendament la ședința trecută să se predea doar acest hidrofor și nu au fost de acord.

**Domnul Pantazi Dumitru**, primarul municipiului Pașcani, le solicită modificarea proiectului de hotărâre, consilierii decid. Există riscul să înghețe și nimeni nu-și asumă costurile cu încăperea respectivă.

*Se vorbește concomitent.*

**Domnul Haldan Vasile**, consilier local, roagă pe cei care sunt ingineri de profesie, să precizeze dacă are dreptate sau nu. La ridicare presiunii apei se folosesc niște pompe. În condițiile date, în costul energiei termice este inclus și costul cu pomplele. N-ar fi un cost suplimentar dacă și-ar monta ei o pompă la fiecare punct termic pentru ridicare presiunii apei. Fiind o problemă tehnică, roagă să precizeze inginerii.

**Domnul Prodan Ionuț-Mihai,** presedinte de ședință, precizează că prin adresă, cei de la Apavital își arată disponibilitatea de a face toate demersurile pentru aducerea presiunii la cererea de piață.

**Domnul Rîznic Andrei-Marius**, consilier local, precizează că s-a cerut în comisia economică ca cei de la Apavital să specifice clar aceste lucruri. Trebuia să scrie că e vorba de o presiune minimă de 4 bar.

*Se vorbește concomitent.*

**Domnul Prodan Ionuț-Mihai,** presedinte de ședință, întreabă pe dl. Rîznic de unde a scos această presiune de 4 bari.

**Domnul Rîznic Andrei-Marius**, consilier local, precizează că în urma discuțiilor cu cei de la RAGCL a rezultat că au nevoie de o presiune minimă de 4 bar.

**Domnul Prodan Ionuț-Mihai,** presedinte de ședință, menționează că cei de la Apavital spun că vor asigura parametri de funcționare.

**Domnul Rîznic Andrei-Marius**, consilier local, precizează că obligația lor e să asigure 0,2 bar. Ei se obligă să furnizeze servicii la o presiune de 0,2 bar.

**Domnul Prodan Ionuț-Mihai,** presedinte de ședință, precizează că în protocolul de predare poate fi trecută această presiune.

**Domnul Rîznic Andrei-Marius**, consilier local, precizează că cei de la Apavital trebuie să-și asume acest lucru, pentru că se vor trezi, ca și cu alte ocazii, în litigiu cu ei prin instanțe. Relația dintre ei și cei de la Apavital nu mai poate funcționa doar pe încredere. De-a lungul timpului s-a demonstrat că nu poate fi așa.

**Domnul Avrămiuc Vasile**, consilier local, cere voie să citească din material: Operatorul se obligă să asigure întreținerea, exploatarea și reparațiile necesare în scopul furnizării apei reci pentru toți clienții săi, inclusiv pentru locatarii de la etajele superioare din blocurile turn din municipiul Pașcani. Ca să ridice presiune la etajul zece trebuie o anumită presiune, dar care nu trebuie neapărat să o precizeze ei. Se caută nod în papură și nu se găsește acum.

*Se vorbește concomitent.*

**Domnul Bodoașcă Mihai –Claudiu**, consilier local, îndeamnă să rezolve astăzi ce nu au rezolvat în septembrie cu CT 10. Rămâne în continuare amendamentul de la comisia juridică și mai sunt amendamente. Art. 1 se modifică și va avea următorul cuprins:

“Se transmite în administrarea S.C. Apavital S.A. Iași bunurile aferente sistemului pentru ridicarea presiunii apei reci și apei calde amplasate în centrala de cvartal CT10, proprietatea publică a municipiului Pașcani. “

Art. 2 va avea următorul cuprins: “Predarea-primirea bunurilor aferente sistemului pentru ridicarea presiunii apei reci și apei calde amplasat în centrala de cvartal CT10, proprietate publică a municipiului Pașcani se va face pe bază de protocol, de către comisiile ce se vor constitui în acest sens prin deciziile conducerilor executive ale RAGCL Pașcani, SC Apavital SA Iași și a municipiului Pașcani. “

Titlul va avea următoarea formă: “ privind transmiterea în administrarea S.C. Apavital S.A. Iași a bunurilor aferente sistemului pentru ridicare presiunii apei reci și apei calde(stații hidrofoare) amplasate în central termică de cvartal CT!), proprietate publică a municipiului Pașcani. “

**Domnul Prodan Ionuț-Mihai,** presedinte de ședință, precizează că e bun amendamentul, dar s-a solicitat SC Apavital SA să dea în scris. Ei fac referire la toate hidrofoarele, știu foarte bine de ce presiune e nevoie.

**Domnul Pintilie Marius-Nicolae**, consilier local, precizează că aceste hidrofoare sunt astăzi la RAGCL. Nu vede motivul pentru care trebuie date altcuiva, pentru a cumpăra apoi altele. Apavital au relații contractuale cu clienții lor, le asigură presiunea doar pentru apă rece. Ar dori o condiție suplimentară pentru RAGCL, fiindcă se ia ceva de acolo, presiune pentru ridicarea apei calde. Astăzi se merge în tandem cu presiunea apei reci și calde până la etajul zece, cum zicea dl. consilier. Dar ce se întâmplă peste 10-15 ani, dacă cei de la Apavital vor zice că nu mai au nevoie de aceste hidrofoare. Nu le cer nicio investiție, ci asigurarea presiunii de 4 bar.

**Domnul Pantazi Dumitru**, primarul municipiului Pașcani, precizează că Apavital nu ia un șurub fără aprobarea consiliului local.

**Domnul Rîznic Andrei-Marius**, precizează că nu rezultă din acestă hârtie că Apavital se angajează să nu perceapă niciun ban de la cei de la RAGCL. Într-o ședință de consiliu, dl. Doruș, la o întrebare a unui consilier local, a precizat că e posibil să ceară bani de la cei de la RAGCL pentru ridicarea apei calde. Se întreabă dacă după ce se dau aceste hidrofoare, cei de la Apavital vor cere 5000-10000 lei/lună pentru ridicarea apei calde. Nu au nicio garanție în sensul ăsta. Dacă se uită în urmă la istoria cu Apavital, nu poate avea încredere. Dacă aceste lucruri erau consemnate clar, negru pe alb, nu era nicio problemă să voteze. Sunt două lucruri foarte importante care nu sunt garantate în această hârtie și pentru restul pompelor nu pot vota. Pentru CT10 sunt dispuși să voteze.

**Domnul Olariu Costel-Sorin**, consilier local, precizează că îi pare rău că nu a putut să vină nimeni de la RAGCL, ar fi vrut să vină dl. director tehnic. Voia să spună dacă e posibilă separarea celor două tipuri de rețele, pentru că sunt separate, singurul loc în care se unesc este hidroforul. Se poate rezolva foarte ușor, vor fi contoare pe fiecare rețea. Cei de la Apavital vor lua în administrare doar hidrofoarele pentru ridicarea presiunii apei reci.

**Domnul Pantazi Dumitru**, primarul municipiului Pașcani, precizează că apa trece prin aceaste hidrofoare, există apometru pe apă rece și e convins că este și pe apă caldă.

**Domnul Olariu Costel-Sorin**, consilier local, precizează că pentru a nu fi o situație ambiguă, e bine de dat la Apavital hidrofoarele pe apă rece. Trebuie avut în vedere că aceste hidrofoare au 19 ani.

**Domnul Pintilie Marius-Nicolae**, consilier local, precizează, fiindcă a fost și a văzut cum arată instalația, că este un banc unic de hidrofoare, intră apa la 1,5 bar și iese la 4 bar. După ce iese din hidrofor, intră într-un distribuitor, 4-5 ramuri se duc pe blocuri și o ramură intră la RAGCL. Hidrofoarele sunt concepute ca un tot unitar. Tehnic nu se poate face nimic, dar printr-o hârtie se putea face înțelegere că se asigură presiunea.

**Domnul Haldan Vasile**, consilier local, precizează că s-ar putea ca colegii liberali să aibă dreptate, dar o problemă care trebuie avută în vedere este ca atunci când se defectează, neavându-le ei în administrare, Apavital să nu le mai repare. Sarcina reparării e a celui care le are în administrare. Trebuie avut în vedere ce se poate întâmpla.

**Domnul Pantazi Dumitru**, primarul municipiului Pașcani, precizează că Apavital le vrea în administrare pentru că ei au făcut costuri pe care nu le pot justifica.

**Domnul Vântur Romel**, cetățean, vrea să dea un exemplu: dacă Apavital intervine în asfalt, după intervenție plătește servicii de asfaltare. La fel, Apavital poate plăti către RAGCL servicii de ridicare a presiunii apei reci. Menționează că Apavital susține că a plătit curentul electric pentru aceste hidrofoare. Se întreabă cum plătesc curentul electric, dacă nu pot plăti piesele și raparațiile.

**Domnul Pintilie Marius-Nicolae**, consilier local, solicită să se treacă la vot pe amendamente și invită colegii de la PSD să dea azi hidroforul de la CT10.

**Domnul Pantazi Dumitru**, primarul municipiului Pașcani, invită să se dea etapizat aceste hidrofoare și pe măsură ce RAGCL nu le va folosi, vor fi date la Apavital. Dacă vor apare probleme, cetățenii să se ducă la dl. Pintilie.

**Domnul Prodan Ionuț-Mihai,** presedinte de ședință, solicită d-lui Bodoașcă să mai citească încă o dată amendamentele.

**Domnul Bodoașcă Mihai-Claudiu**, consilier local, precizează că e vorba întâi despre modificarea titlului: “ privind transmiterea în administrarea S.C. Apavital S.A. Iași a bunurilor aferente sistemului pentru ridicare presiunii apei reci și apei calde(stații hidrofoare) amplasate în central termică de cvartal CT!), proprietate publică a municipiului Pașcani. “

**Domnul Olariu Costel-Sorin**, consilier local, precizează că deja e vorba despre alt proiect. Solicită colegilor liberali să facă o ședință de îndată, fiindcă i se pare că se schimbă tot proiectul. Speța aceasta a avut-o și el și i se pare că proiectul e schimbat. E de acord cu o ședință de îndată și se rezolvă problema.

**Domnul Conache Eduard-Cătălin**, consilier local, precizează că proiectul nu se schimbă, doar se reduce numărul hidrofoarelor date în administrare.

*Se discută concomitent.*

**Domnul Prodan Ionuț-Mihai,** presedinte de ședință, supune la vot amendamentul. Cine este pentru? Abțineri? Împotrivă?

Pentru: 17

Abțineri: 1

Împotrivă: 0

Doamna Nedelcu Gabriela nu participă la vot.

**Domnul Prodan Ionuț-Mihai,** presedinte de ședință, precizează că amendamentul a trecut.

**Domnul Bodoașcă Mihai-Claudiu**, consilier local, dă citire art.1: “Se transmite în administrarea S.C. Apavital S.A. Iași bunurile aferente sistemului pentru ridicarea presiunii apei reci și apei calde amplasate în centrala de cvartal CT10, proprietatea publică a municipiului Pașcani. “

**Domnul Prodan Ionuț-Mihai,** presedinte de ședință, supune la vot amendamentul. Cine este pentru? Abțineri? Împotrivă?

Pentru: 17

Abțineri: 1

Împotrivă: 0

Doamna Nedelcu Gabriela nu participă la vot.

**Domnul Prodan Ionuț-Mihai,** presedinte de ședință, precizează că amendamentul a trecut.

**Domnul Bodoașcă Mihai-Claudiu**, consilier local, dă citire art.2: “ Predarea-primirea bunurilor aferente sistemului pentru ridicarea presiunii apei reci și apei calde amplasate în central de cvartal CT10, proprietate public a municipiului Pașcani se va face pe bază de protocol, de către comisiile ce se vor constitui în acest sens prin deciziile conducerilor executive ale RAGCL Pașcani, SC Apavital SA Iași și a municipiului Pașcani. “

**Domnul Prodan Ionuț-Mihai,** presedinte de ședință, supune la vot amendamentul. Cine este pentru? Abțineri? Împotrivă?

Pentru: 17

Abțineri: 1

Împotrivă: 0

Doamna Nedelcu Gabriela nu participă la vot.

**Domnul Prodan Ionuț-Mihai,** presedinte de ședință, precizează că amendamentul a trecut. Supune la vot proiectul de hotărâre cu toate cele 4 amendamente votate. Cine este pentru? Abțineri? Împotrivă?

Pentru: 17

Abțineri: 1

Împotrivă: 0

Doamna Nedelcu Gabriela nu participă la vot.

Precizează că proiectul a trecut și trece la punctul 6 de pe ordinea de zi:

**6. PROIECTUL  DE HOTĂRÂRE privind aprobarea contractării unei finanțări de tip leasing financiar pentru achiziționarea unor utilaje de dezăpezire și curățenie stradală**

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - Aviz favorabil.

Comisia juridică – Aviz favorabil.

**Domnul Bodoașcă Mihai-Claudiu**, consilier local, precizează că au fost de acord cu cumpărarea acestor utilaje în data de 30.09.2016. Hotărârea de consiliu local e identică, singura care se modifică e suma. Nu știe dacă trebuia făcută o nouă hotărâre de consiliu local. Solicită d-lui primar o explicație.

**Domnul Pantazi Dumitru**, primarul municipiului Pașcani, precizează că legislația de achiziții nu a făcut-o el, durează mai mult achiziția decât lucrarea în sine. Menționează că asta e legislația și astea sunt procedurile.

**Doamna Lăbonțu Angelica**, director economic al Primăriei municipiului Pașcani, precizează că e necesară această hotărâre, a avut loc licitația, s-a stabilit câștigătorul. Comisia de împrumut trebuie să dea un aviz și trebuie această hotărâre. Valoarea e cea rezultată din achiziția publică. De asta s-a venit cu o nouă hotărâre.

**Domnul Bodoașcă Mihai-Claudiu**, consilier local, se întreabă dacă nu trebuie abrogată hotărârea din 2016.

**Domnul Pintilie Marius-Nicolae**, consilier local, precizează că dacă d-na secretar îi lămurește, se poate face un amendament.

**Domnul Bodoașcă Mihai-Claudiu**, consilier local, precizează că după art. 6 se introduce art. 7 – Orice prevedere contrară se abrogă prin prezenta hotărâre.

**Domnul Prodan Ionuț-Mihai,** presedinte de ședință, supune la vot amendamentul. Cine este pentru? Abțineri? Împotrivă?

Pentru: 19

Abțineri: 0

Împotrivă: 0

Amendamentul a trecut. Supune la vot proiectul de hotărâre cu amendamentul votat. Cine este pentru? Abțineri? Împotrivă?

Pentru: 19

Abțineri: 0

Împotrivă: 0

Precizează că proiectul a trecut. Trece la punctul 7 de pe ordinea de zi:

7. PROIECTUL  DE HOTĂRÂRE privind rectificarea Bugetului de venituri și cheltuieli și al Programului de Investiții ale S.C. CLP ECO SALUBRITATE S.A. Pașcani pentru anul 2017

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - Aviz nefavorabil.

Comisia juridică – Aviz favorabil.

**Domnul Prodan Ionuț-Mihai,** presedinte de ședință, solicită discuții.

**Domnul Bodoașcă Mihai-Claudiu**, consilier local, precizează că din titlul proiectului de hotărâre se vede că sunt două chestii distincte. În ceea ce privește programul de investiții, în ședința trecută au fost de acord să dea niște bani pentru investiții. S-au primit acele adrese de la dl. director prin care se diversifică activitatea, vrea să îmbunătățească calitatea, nu au nimic împotrivă. Cu investițiile sunt de acord pentru îmbunătățirea vieții cetațeanului. Rectificarea bugetului încearcă să legitimeze cumva prin votul consilierilor un jaf care s-a comis acolo. E o pierdere de 3007,8%. Această pierdere s-a produs la cheltuielile cu bunuri și servicii, care au crescut cu 35%. În luna a 4-a când s-a votat bugetul la salubritate cu votul de aur al d-lui Olariu, a atras atenția că acest buget este mincinos și nu reflectă cifre reale. Astăzi va trebui dat un vot politic. Acest dezastru îl vor plăti cetățenii din taxe și impozite sau vor lua taurul de coarne și vor pune punct acestor derapaje financiare și va plăti cel ce a făcut această pagubă. Au avut bugetată o cheltuială și administratorii acestei societăți au venit de la sine putere și au făcut în plus, iar acum vin să le aprobe ei retroactiv acea cheltuială făcută. Când au terminat banii pentru bunuri și servicii, trebuiau să vină în consiliul local să ceară aprobare. Vin la sfârșit de an și aduc o pierdere de 8-9 ori mai mare decât în 2016. Dacă se aprobă această rectificare își asumă și această pierdere, care va fi plătită mai devreme sau mai târziu din taxele cetățenilor. Administratorii societăților din subordinea consiliului local trebuie să știe că au fost trimiși acolo cu un mandat.

**Domnul Ursu Dumitru-Leonard**, directorul general al SC CLP Eco Salubritate SA Pașcani, precizează că proiectul de hotărâre aflat în dezbatere e legal, a fost modificat acolo unde trebuia. Deși se spune că sunt pentru investiții, observă că sunt contra acestora în acest moment. Menționează că tocmai a fost Curtea de Conturi, iar în urma controlului nu au fost identificate elemente de natură penală. Va fi înaintat consilierilor acel document de la organul de control. A trimis trei adrese prin care a informat ce nevoi are societatea, ce investiții trebuie să se facă. Precizează că a discutat personal cu consilierii, dar s-a înțeles diferit. La acest moment nu se fură niciun ban, nu se cheltuie nicio sumă în alte scopuri. Chiar dacă Pașcani este un oraș încă murdar, anumite lucruri s-au schimbat. Nu-și atribuie foarte multe merite, ci acela de a-i canaliza pe colegii săi de serviciu să înțeleagă care sunt prioritățile. Consilierii trebuie să înțeleagă că la capătul măturii e o persoană, ei ar vrea să fie ceva mecanizat.

**Domnul Pantazi Dumitru**, primarul municipiului Pașcani, precizează că acum nu se aprobă contul de execuție al societății, ci modificarea listei de investiții și a bugetului.

**Domnul Ursu Dumitru-Leonard**, directorul general al SC CLP Eco Salubritate SA Pașcani, confirmă că este o rectificare de buget, sunt niște bani pentru care consilierii chiar au votat.

**Domnul Pantazi Dumitru**, primarul municipiului Pașcani, precizează că a făcut precizarea fiindcă pista pe care îi ducea dl. consilier era alta. Dacă situația de acolo nu e cea dorită, asta e altceva.

**Domnul Ursu Dumitru-Leonard**, directorul general al SC CLP Eco Salubritate SA Pașcani, menționează că a invitat consilierii la sediul societății, că stă la dispoziție cu toate documentele. Precizează că vrea să crească calitate serviciilor către cetățeni.

*Se vorbește concomitent.*

**Doamna Jitaru Irina**, secretarul municipiului Pașcani, vrea să întărească ce a spus dl. primar, că acum nu se aprobă contul de execuție, ci recunoașterea în bugetul societății SC CLP Eco Salubritate SA a unei sume pe care consilierii au votat-o deja și pe care ei nu o pot chelui, dacă nu este prinsă în buget. Este o rectificare. Citește raportul de specialitate al colegilor săi.

**Domnul Olariu Costel-Sorin**, consilier local, vrea să aducă la cunoștința d-lui consilier Bodoașcă că are obligația să facă plângeri penale atât timp cât are cunoștință despre o faptă penală la SC CLP Eco Salubritate. Atât timp cât nu o va face, golește de conținut declarația sa politicianistă și rămâne într-o zonă de ipocrizie.

**Domnul Pintilie Marius-Nicolae**, consilier local, precizează că materialele primite de ei la mapă arată o rectificare de buget. Rectificările care se fac și la bugetul local sunt capitolul de venituri și cheltuielile corespunzătoare. Dacă erau anexe, nu comentau astăzi despre situația de la capitolul cheltuieli cu bunuri și servicii. Fiindcă aceste lucruri au fost puse la mapă, ei spun foarte clar că nu-și asumă aceste cheltuieli prin votul de astăzi. Menționează că în conținutul acestui proiect sunt lucruri bune, dar sunt și lucruri rele pe care nu vor să și le asume. Vrea să audă și pășcănenii, și-au motivat votul.

*Se poartă o discuție între dl. Ursu și dl. consilier Pintilie Marius-Nicolae.*

**Domnul Pintilie Marius-Nicolae**, consilier local, precizează că nu a discutat despre dl. director, nu a pomenit numele dumnealui, a vorbit despre proiectul de hotărâre.

**Domnul Haldan Vasile**, consilier local, precizează că poate fi rezolvată problema, ca și la celelalte societăți comerciale, prin prezentarea acelui venit de 500.000 lei care a fost aprobat și la cheltuială tot suma respectivă. E prezentat întreg bugetul de venituri și cheltuieli și de aici s-a iscat o problemă.

*Se discută concomitent.*

**Domnul Ursu Dumitru-Leonard**, directorul general al SC CLP Eco Salubritate SA Pașcani, întreabă care e soluția să dispună de acești bani.

*Se discută concomitent.*

**Domnul Prodan Ionuț-Mihai,** presedinte de ședință, supune la vot proiectul de hotărâre. Cine este pentru? Abțineri? Împotrivă?

Pentru: 11

Abțineri: 0

Împotrivă: 8

Precizează că proiectul a trecut. Trece la proiectul de hotărâre nr. 8 de pe ordinea de zi:

8. PROIECTUL  DE HOTĂRÂRE privind rectificarea Bugetului local de venituri și cheltuieli al Municipiului Pașcani pe anul 2017

*Inițiatorul proiectului de hotărâre - Primarul municipiului Pașcani*

Se solicită avizul comisiilor:

Comisia economică - Aviz favorabil.

Comisia juridică – Aviz favorabil.

Comisia urbanism – Aviz favorabil.

Comisia învățământ – Aviz favorabil.

Întreabă dacă sunt discuții. Dacă nu sunt, supune la vot proiectul de hotărâre.

Cine este pentru? Abțineri? Împotrivă?

Pentru: 19

Abțineri: 0

Împotrivă: 0

Precizează că proiectul a trecut. Dă cuvântul d-lui consilier Pintilie.

**Domnul Pintilie Marius-Nicolae**, consilier local, urează tuturor sărbători fericite și numai bine în anul care vine.

**Domnul Pantazi Dumitru,** primarul municipiului Pașcani, precizează că încearcă să încheie anul într-o notă optimistă și de speranță. Din contradicții rezultă progresul. Precizează că în anul 2017 a reușit realizarea veniturilor în procent de 98,2%, veniturile proprii în procent de 95,65%, iar cheltuielile în procent de 83%, cu un excedent de 1,4 milioane lei. A încercat să asigure componenta de funcționare pentru toate instituțiile din subordine, să finanțeze acele proiecte, programe propuse în anul 2017. O serie de investiții trenează datorită achizițiilor. A venit în fața consilierilor cu proiecte de hotărâre. Unele au trecut, altele nu au trecut. Încearcă în fiecare zi să ducă municipiul Pașcani spre modernizare. Se vede de la un an la altul că municipiul arată altfel. Mai sunt, însă, multe lucruri de făcut. Multumește consilierilor pentru susținerea proiectelor cu care a venit în fața lor, aparatului de specialitate, media pentru vigilență, cetățenilor municipiului Pașcani, care prin taxe și impozite au contribuit la realizarea veniturilor. Urează sănătate, realizarea tuturor dorințelor pentru 2018 și La mulți ani.

**Domnul Prodan Ionuț-Mihai,** presedinte de ședință declară închisă ședința ordinară.

Ședința se încheie la ora 11,43.

**PREȘEDINTE DE ȘEDINȚĂ SECRETARUL MUNICIPIULUI**

**Consilier PRODAN IONUȚ-MIHAI cons. jr. JITARU IRINA**